**Az akkreditációs kérelmek elbírálásának rendje**

1. Az akkreditációs kérelmeknek tartalmilag a 16/2010. (IV. 15.) EüM rendelet III. fejezete szerint kell felépülniük. Az akkreditációs kérelmek beérkezésekor az ezen ügyek kezelésével megbízott munkatárs a kérelmet és mellékleteit ellenőrzi, a kérelmezőt az esetlegesen hiányzó dokumentációk pótlására írásban (e-mailen) felkéri, a hiánytalanul beérkezett kérelmeket ezt követően iktatja és az anyagokat táblázatos formába rögzíti.
2. Az adott hónapban beérkezett kérelmekről szóló részletes táblázatot minden hónap 20. napjáig a képzési Grémiumnak elbírálásra megküldi.
3. A Grémium javaslatát a táblázatos formátum erre rendelkezésre álló oszlopában megteszi és minden hónap utolsó munkanapjáig a Semmelweis Egyetem Gyógyszerésztudományi Kar Szak- és Továbbképzési Csoport vezetőjének, vagy az általa meghatározott személynek megküldi.
4. A javaslattételt követően a szakképző hellyé minősítési kérelmeket a megbízott ügyintéző a Kari Tanácsülést megelőzően 5 nappal a Semmelweis Egyetem Gyógyszerésztudományi Kar a Dékáni Hivatal vezetőjének elektronikusan megküldi.
5. A Semmelweis Egyetem Gyógyszerésztudományi Kar Kari Tanácsának elbírálása után a visszaérkezett javaslatról szóló határozatot a szakképző hellyé minősítési kérelem egyik példányának kíséretében az ÁEEK hivatalának megküldi.
6. Az ÁEEK hivatalából visszaérkezett határozatok alapján az akkreditált képzőhelyeket a Semmelweis Egyetem Gyógyszerésztudományi Kar Szak- és Továbbképzési Csoportja a GYOFTEX portál gyógyszerész menüpontjába felvezeti.

Az akkreditációs kérelmek elbírálásának szempontrendszere

A kérelmek elbírálására a Gyógyszerésztudományi Kar pontrendszert dolgozott ki. Maximálisan elérhető pontszám: 10 pont.

Minden beérkezett kérelem esetében megvizsgálandó, hogy szakvizsgával rendelkező gyógyszerész dolgozik-e a pályázó intézményben, valamint hogy az intézmény profiljának megfelelő szakvizsgával rendelkezik-e, vagy vállalja, hogy meghatározott időn belül megszerzi. Az intézmény hány gyógyszerész képzését vállalta, illetve folyamatosan fogad-e jelölteket vagy hallgatókat az intézmény.

Az intézmény önértékelésében szereplő előnyök, pozitív tulajdonságok felmérése. (Maximálisan elérhető pontszám: 5 pont)

Gondot fordít-e az intézmény a betegtájékoztatásra, tanácsadásra, gyógyszerészi gondozásra és az orvosokkal történő szakmai kapcsolattartásra. (Maximálisan elérhető pontszám: 5 pont)

Minimum elérendő pontszám: 3 pont.

Fentiek 2017. szeptember 1-jétől lépnek hatályba. Felülvizsgálatuk évente szükséges.

Budapest, 2018. augusztus 31.

  **Dr. Hankó Balázs sk**

 grémium elnök